VSM sklep I Cp 1026/2009
Sodna praksa višjih sodišč, 2009-08-21

vknjižba lastninske pravice na podlagi sklepa izvršilnega sodišča - nadaljevanje izvršbe zoper edinega družbenika družbe, izbrisane po ZFPPod - vpis lastninske pravice po uradni dolžnosti - načelo formalnosti - listine, ki so lahko podlaga za vknjižbo

V primeru, ko je lastninska pravica na nepremičnini, na katero je predlagana izvršba, v zemljiški knjigi vpisana na nekoga drugega, mora upnik priložiti listino, ki je primerna za vpis dolžnikove lastninske pravice (tretji odstavek 168. člena Zakona o izvršbi in zavarovanju – ZIZ) in v takem primeru opravi sodišče vpis lastninske pravice po uradni dolžnosti (četrti odstavek 168. člena ZIZ).

Pritožba se zavrne in se potrdi sklep sodišča prve stopnje.

Odredi se izbris zaznambe nepravnomočnosti sklepa o dovolitvi vpisa.

Proti sklepu, s katerim je zemljiškoknjižno sodišče na podlagi sklepa Okrajnega sodišča  opr. št. In 339/2008 z dne 27.11.2008 o dovolitvi vknjižbe lastninske pravice pri nepremičnini parc. št. 574/2 pripisani pri vl. št. 168 k.o., opravilo vknjižbo, je dolžnik kot nasprotni udeleženec vložil pravočasno pritožbo. V tej navaja, da sklepa sodišča opr. št. In 339/2008 z dne 27.11.2008 ni sprejel, zato je njegova pritožba upravičena.

Po pregledu in preizkusu zadeve pritožbeno sodišče ugotavlja, da je izpodbijana odločitev sodišča prve stopnje povsem pravilna, pritožbena izvajanja nasprotnega udeleženca pa neutemeljena. Sklep o izvršbi opr. št. In 339/2008 z dne 27.11.2008, na podlagi katerega je zemljiškoknjižno sodišče izdalo izpodbijani sklep, je namreč postal pravnomočen in hkrati tudi izvršljiv dne 23.12.2008, kot izhaja iz klavzul sklepa na l. št. 2 v spisu. S tem sklepom je sodišče prve stopnje pod točko 1 dovolilo vpis lastninske pravice pri nepremičnini parc. št. 574/2 na dolžnika, in sicer na podlagi listine, izpisa iz sodnega registra, da je dolžnik edini družbenik izbrisane družbe d.o.o., ki je bila izbrisana na podlagi pravnomočnega sklepa o izbrisu po Zakonu o finančnem poslovanju podjetij – ZFPPod z dne 10.12.2005. V primeru, ko je lastninska pravica  na nepremičnini, na katero je predlagana izvršba, v zemljiški knjigi vpisana na nekoga drugega, mora upnik priložiti listino, ki je primerna za vpis dolžnikove lastninske pravice (tretji odstavek 168. člena Zakona o izvršbi in zavarovanju – ZIZ) in v takem primeru opravi sodišče vpis lastninske pravice po uradni dolžnosti (četrti odstavek 168. člena ZIZ). Tako je zemljiškoknjižno sodišče tudi ravnalo, ko je od izvršilnega sodišča sprejelo obvestilo s priloženim izvodom odločbe, opremljenim s potrdilom o pravnomočnosti (prvi in drugi odstavek 46. člena Zakona o zemljiški knjigi – ZZK-1 v zvezi z 8. točko prvega odstavka 40. člena istega zakona).

Glede na klavzulo o pravnomočnosti sklepa o izvršbi opr. št. In 339/2008 z dne 27.11.2008 je neutemeljena nedokazana pritožbena trditev, da citiranega sklepa pritožnik ni sprejel.

Pritožbi glede na navedeno ni bilo moč priznati uspeha, zato jo je pritožbeno sodišče kot neutemeljeno zavrnilo in potrdilo izpodbijani sklep sodišča prve stopnje (2. točka tretjega odstavka 161. člena ZZK-1 ter hkrati odredilo izbris zaznambe nepravnomočnosti sklepa o dovolitvi vpisa.

ZZK-1 člen 40, 40/1, 40/1-8, 46, 46/1, 46/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.